આ પવિત્રતા આખા જીવનને અસર કરે છે. મ્યુનિસિપાલિટીમંથી મળતું પાણી કદાચ ચોખ્ખું મળતું હોય તે કબૂલ કરીએ. ચોખ્ખું એટલે સાયન્સની દૃષ્ટિએ ચોખ્ખું. તે ફિલ્ટર કરેલું હોય, અંદર દવા નાખી સારું કરેલું હોય વગેરે. પણ તે પવિત્ર તો જ્યારે ગળણે ગળાય ત્યારે જ બને. ઘણા લોકો પીવામાં, નાહવામાં તેમજ ઢોળવામાં પણ પવિત્ર પાણી જ વાપરે છે. મારા પાડોશી જૈન છે. તેમના પિતાએ ઘર ચણાવ્યું ત્યારે ચણવામાં પણ ગળેલું પાણી જ વાપરેલું. એટલે પાણી ગળવું તો જોઈએ જ. અને પાણીને ગળવા માટે આપણી બુદ્ધિએ એક બહુ વિચિત્ર ઉપાય શોધી કાઢ્યો છે. એક કપડું લઈને નળને જ વીંટી દેવું! ગોળો ગળવા માટે તો કપડું જરા મોટું જોઈએ પણ નળને મોઢે બાંધવા માટે તો નાનામાં નાનું ચીંથરું ચાલે. ઘણાં માણસોના ઘરે તો મેં નળરાજા ગૂંગળાઈ જાય એટલો કપડાંનો ડૂચો જોયો છે. પછી એ ડૂચો કદી ધોવો પડતો નથી, કારણ કે તેમાં અંદરનો કચરો કદી બહાર આવી શકતો નથી અને ધોધમાર પાણીના કારણે બહાર તો કચરો ચોંટવાનો સંભવ જ નથી એટલે જરા પણ મહેનત કર્યા વિના હંમેશ માટે પાણી ગળાઈને જ આવવા દેવા માટે આ સારામાં સારો ઉપાય છે.